Anders Bardal

**Anders Bardal** (født 1982) er en norsk tidligere skihopper. Han debuterte i verdenscupen i 2001, og vant verdenscupen sammenlagt sesongen 2011/12. Han ble verdensmester i normalbakke i 2013 og i laghopp i 2015 og har seks VM-sølv i laghopp og syv norske mesterskap individuelt og ett i laghopp.

Han har en personlig bestenotering på 227 meter fra kvalifiseringen i Planica i 2011. I Planica i 2008 hoppet han 232,5 meter, men måtte ned med en arm i snøen, og hoppet 230 meter i samme bakke i 2013, men fikk fall.

## Karriere
Bardal tok sølv i junior-VM i laghopp i Štrbské Pleso i 2000. Han  tok dobbelt NM-gull i 2002 og deltok i OL 2002 i Salt Lake City. Han vant kontinentalcupen sammenlagt i 2004/05 og 2005/06, og han vant sitt første verdenscuprenn 27. januar 2008 i polske Zakopane. 

Han tok sølv i laghopp i VM i Sapporo 2007 sammen med Roar Ljøkelsøy, Tom Hilde og Anders Jacobsen, bronse i laghopp i skiflygingsmesterskapet i 2008, før han gjentok sølvbedriften både i Ski-VM 2009 og i VM i skiflyging 2010.

Etter 7.-plassen i den tysk-østerrikske hoppuken i 2008, samt 5.-plass totalt i verdenscupen det samme året, gikk det nedover. I 2009 ble Bardal nummer 9 i verdenscupen totalt, og i 2010-sesongen endte det med en beskjeden 36.-plass. I 2011 derimot, skulle det snu og han kronet sesongen med en ny 10.-plass totalt i verdenscupen.

I Ski-VM 2011 i Oslo vant Norge sølv i både normalbakke og stor bakke, med Bardal på laget. De andre på det norske laget i normalbakken var Bjørn Einar Romøren, Anders Jacobsen og Tom Hilde. I stor bakke var Romøren bytta ut til fordel for Johan Remen Evensen.  VM-gullet gikk til Østerrike i begge bakkene.

### Oppsvinget med Stöckl

Etter 2011-sesongen forlot Mika Kojonkoski stillingen som treneren for det norske hopplandslaget og den unge østerrikeren Alexander Stöckl ble ansatt kort tid etter. Etter en god treningsperiode sommeren og høsten 2011, og med en ny satsteknikk der en skulle få mer kraft ved hoppkanten ved å balansere litt lenger bakpå i satsøyeblikket, fikk Bardal sitt virkelige øyeblikk i 2012-sesongen. Bardal som hadde deltatt i verdenscupen i elleve år hadde bare én verdenscupseier, fra 2008. 17. desember 2011 i Engelberg i Sveits fikk han sin andre verdenscupseier i karrieren, og 15. januar 2012 i Bad Mitterndorf i Østerrike, kom hans tredje verdenscupseier. Hans fjerde kom 12. februar 2012 i Willingen, i et renn som ble dramatisk siden verdenscuplederen Andreas Kofler ikke greide å komme seg til andre omgang, med det resultat at Bardal tok over ledelsen i verdenscupen. Bardal fulgte opp med en 12.-plass i Heini-Klopfer-bakken i Oberstdorf i det siste rennet før VM i Vikersund. Der endte han på 7.-plass individuelt og 4.-plass i lag. Etter VM fulgte det noen nervepirrende runder før Anders Bardal kunne ta imot kula for Verdenscupen 2011/12 i Planica 18. mars. Den ble utdelt av hopplegenden Bjørn Wirkola. Bardal ble den tredje norske vinneren av verdenscupen i hopp, den første var Vegard Opaas (1986/87), og den andre var Espen Bredesen (1993/94). Etter seieren i verdenscupen ble Bardal tildelt Olavstatuetten. Han ble nr. 3 i Sommer Grand Prix 2013 sammenlagt.

I VM 2013 i Val di Fiemme tok Bardal gull i normalbakke. Det var første norske VM-gull i normalbakke siden Bjørn Wirkola i 1966.

I Vinter-OL 2014 i Sotsji fikk han bronse i normalbakke, bak Kamil Stoch og Peter Prevc. Samme år ble det sølv i VM i skiflyging i Harrachov, etter at kun to av fire omganger ble gjennomført pga. dårlige værforhold. Tyske Severin Freund ble verdensmester.

I VM 2015 i Falun hoppet Bardal på det norske laget som tok gull i laghopp. De andre på laget var Anders Fannemel, Anders Jacobsen og Rune Velta. Bardal hoppet også på det norske laget som tok sølv i laghopp for mikslag. De andre på laget var Line Jahr, Maren Lundby og Rune Velta. Under Holmenkollrennene i 2015 ble Bardal tildelt Holmenkollmedaljen. Han la opp i 2015.

### Verdenscupseire

## Priser, utmerkelser og nominasjoner
* 2013: Nominert til «Årets navn» under Idrettsgallaen 2013
* 2013: Nominert til «Årets mannlige utøver» under Idrettsgallaen 2013
* 2012: Tildelt Olavstatuetten 
* 2015: Tildelt Holmenkollmedaljen

## Sammenlagtplasseringer i verdenscupen

## Referanser


## Eksterne lenker
* 
* 
*